**Ministru kabineta noteikumu projekta “Grozījumi Ministru kabineta**

**2011. gada 15. marta noteikumos Nr. 188 “Noteikumi par kārtību, kādā biedrības ierakstāmas jaunatnes organizāciju sarakstā, un sarakstā iekļaujamām ziņām”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2011. gada 15. marta noteikumos Nr. 188 “Noteikumi par kārtību, kādā biedrības ierakstāmas jaunatnes organizāciju sarakstā, un sarakstā iekļaujamām ziņām”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi (turpmāk – Ministru kabineta dotais uzdevums). Ministru kabineta 2011. gada 15. marta noteikumi Nr. 188 “Noteikumi par kārtību, kādā biedrības ierakstāmas jaunatnes organizāciju sarakstā, un sarakstā iekļaujamām ziņām” (turpmāk – noteikumi Nr. 188) nosaka kārtību, kādā biedrības ierakstāmas jaunatnes organizāciju sarakstā, un sarakstā iekļaujamās ziņas. Saskaņā ar Jaunatnes likuma, kurā dots deleģējums Ministru kabinetam izdot noteikumus Nr. 188, 6. panta pirmajā daļā noteikto, jaunatnes organizācija ir Biedrību un nodibinājumu reģistrā reģistrēta un jaunatnes organizāciju sarakstā ierakstīta biedrība. Lai biedrību ierakstītu jaunatnes organizāciju sarakstā, biedrība iesniedz Izglītības un zinātnes ministrijā (turpmāk – Ministrija) iesniegumu atbilstoši noteikumu Nr. 188 pielikumam (turpmāk – iesniegums). Iesnieguma veidlapas paraugs (noteikumu Nr. 188 pielikums), cita starpā, paredz, ka biedrība iesniegumā norāda biedrības e-pasta adresi. Saskaņā ar noteikumu Nr. 188 5. punktu biedrība iesniegumu var iesniegt Ministrijā personīgi, nosūtīt pa pastu vai uz Ministrijas elektroniskā pasta adresi, ja iesniegums ir sagatavots atbilstoši normatīvajiem aktiem par elektronisko dokumentu noformēšanu. Noteikumu Nr. 188 17.11. apakšpunkts un 18. punkts noteic, ka jaunatnes organizāciju sarakstā, cita starpā, iekļauj ziņas par biedrības kontaktinformāciju, tai skaitā informāciju par biedrības e-pastu, kuras aktualizē, pamatojoties uz biedrības sniegto informāciju, kas nosūtīta pa pastu vai uz Ministrijas oficiālo elektroniskā pasta adresi. Ņemot vērā apstākli, ka saskaņā ar Oficiālās elektroniskās adreses likumu Uzņēmumu reģistra reģistros reģistrētam tiesību subjektam e-adreses izmantošana ir obligāta, noteikumu Nr. 188 17.11. apakšpunktā un pielikumā veicami grozījumi, paredzot, ka biedrība, kura noteikumos Nr. 188 noteiktajā kārtībā iesniedz iesniegumu Ministrijā, iesniegumā norāda biedrības e-adresi un gadījumā, ja tiek pieņemts lēmums par biedrības ierakstīšanu jaunatnes organizāciju sarakstā, informācija par biedrības iesniegumā norādīto biedrības e-adresi tiek iekļauta jaunatnes organizāciju sarakstā kā biedrības kontaktinformācija. Vienlaikus, ņemot vērā to, ka saskaņā ar Oficiālās elektroniskās adreses likumu e-adreses izmantošana ir obligāta arī valsts iestādēm, kā arī, lai nodrošinātu Oficiālās elektroniskās adreses likumā un noteikumos Nr. 188 lietoto terminu savstarpēju saskaņotību, veicami grozījumi noteikumu Nr. 188 5. un 18. punktā, paredzot, ka biedrība var iesniegt iesniegumu Ministrijā, nosūtot to uz Ministrijas e-adresi, kā arī paredzot, ka, sniedzot informāciju par jaunatnes organizāciju sarakstā aktualizējamām ziņām par biedrību, biedrība var nosūtot minēto informāciju uz Ministrijas e-adresi. Papildu minētajam, veicami grozījumi noteikumu Nr. 188 9., 12. un 22. punktā, paplašinot saziņas veidus, kas izmantojami iesniegumu vērtēšanas komisijas (turpmāk – komisija) un Ministrijas saziņai ar attiecīgo biedrību (nosūtot biedrībai pieprasījumus un Ministrijas lēmumus), ar biedrības e-adresi. Ņemot vērā izdarāmo grozījumu noteikumu Nr. 188 12. punktā, ar Projektu paredzēts izdarīt grozījumu arī noteikumu Nr. 188 14. punktā, paredzot, ka lēmums par biedrības ierakstīšanu jaunatnes organizāciju sarakstā vai lēmums par atteikumu ierakstīt biedrību jaunatnes organizāciju sarakstā, ja tas sagatavots elektroniska dokumenta formā atbilstoši normatīvajiem aktiem par elektronisko dokumentu noformēšanu un nosūtīts uz iesniegumā norādīto biedrības e-adresi, stājas spēkā Paziņošanas likumā noteiktajā kārtībā, tas ir, otrajā darba dienā pēc lēmuma nosūtīšanas. Ievērojot Ministru kabineta doto uzdevumu, ar Projektu paredzēts izdarīt grozījumu arī noteikumu Nr. 188 21. punktā, konkretizējot minētajā tiesību normā noteikto Ministrijas brīdinājuma par nepilnību novēršanu paziņošanas formu. No minētās tiesību normas pašreizējās redakcijas izriet, ka biedrībai tiek nosūtīts rakstisks brīdinājums. Tiesiskā regulējuma skaidrības nolūkā, lai atvieglotu izpratni par attiecīgās tiesību normas tvērumu, paredzēts minētajā tiesību normā ietvert skaidrojumu, ka brīdinājumu nosūta papīra vai elektroniska dokumenta formā atbilstoši normatīvajiem aktiem par elektronisko dokumentu noformēšanu. Oficiālās elektroniskās adreses likuma pārejas noteikumu 1. punkts noteic, ka valsts iestādei, izņemot zvērinātu tiesu izpildītāju un maksātnespējas procesa administratoru, kā arī rezerves karavīram e-adreses kontu aktivizē līdz 2018. gada 31. maijam un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2018. gada 1. jūnija. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz Ministrijas e-adreses kā saziņas veida izmantošanu no 2018. gada 1. jūnija. Savukārt Oficiālās elektroniskās adreses likuma pārejas noteikumu 3. punkts noteic, ka Uzņēmumu reģistra reģistros reģistrēts tiesību subjekts e-adreses kontu aktivizē no 2019. gada 1. janvāra līdz 2019. gada 31. decembrim un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2020. gada 1. janvāra. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz, ka Projekta 1.2., 1.3., 1.4., 1.6., 1.7. un 1.8. apakšpunkts stājas spēkā 2020. gada 1. janvārī. |
| 3. | Projekta izstrādē iesaistītās institūcijas |  Projektu izstrādāja Ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz biedrībām, kuras noteikumos Nr. 188 noteiktajā kārtībā iesniegs iesniegumus Ministrijā. Tāpat Projekts attiecas uz komisiju un Ministriju, kurām saskaņā ar tām noteikto kompetenci būs pienākums saziņā ar biedrību izmantot iesniegumā norādīto biedrības e-adresi. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 188 paredzētajam nodrošinās komisija un Ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar Projektu netiek paplašinātas Ministrijai un komisijai normatīvajos aktos noteiktās funkcijas. Projekts neparedz jaunu institūciju izveidi vai esošo institūciju likvidāciju vai reorganizāciju, kā arī Projektam nav ietekmes uz esošo institūciju cilvēkresursiem. |
| 3. | Cita informācija |  Nav. |

*Anotācijas III, IV un V sadaļa – Projekts šīs jomas neskar.*

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

12.06.2017. 16:41

1233

I.Krastiņa

67047768, Ilze.Krastina@izm.gov.lv